Mâna dreaptă a premierului Tudose se pregătește să o ungă șef la Municipal pe iubita lui Sorin Oprescu! Adriana Nica este singura participantă la concursul care se ține în aceste zile

miercuri, 12 iulie 2017, 12:43

de Mirela Neag, Răzvan Luțac și Cătălin Tolontan

Prin decizia 520 din 3 iulie 2017, premierul Mihai Tudose l-a numit pe Florian Popa consilierul său de stat pe Sănătate.

”Florian Popa are o parte a cheilor din Sănătatea din România încă de pe vremea lui Ceaușescu”, susține un doctor cu mare experiență de la Spitalul Municipal de Urgență.

Bun prieten cu Sorin Oprescu, fost senator PSD și rector al UMF, Popa este acum președintele Consiliului de Administrație al Spitalului Municipal din București, cea mai mare unitate sanitară din România.

Aici este director interimar Adriana Nica, iubita lui Sorin Oprescu.

În momentul în care a fost întrebat ce a recomandat-o pe Nica pentru numirea fără concurs, Florian Bodog, ministrul Sănătății, a răspuns: ”Consilierii mi-au recomandat-o”. Unul dintre consilierii săi era atunci Florian Popa.

Era chiar perioada protestelor din piață.

Timpul a trecut și fiecare dintre actori a avansat.

Din consilier al ministrului Sănătății, Florian Popa a ajuns consilierul primului ministru Mihai Tudose.

Din interimară, Adriana Nica se pregătește să devină manager plin, candidând singură pe loc.

Chiar în aceste zile se ține concursul pentru ocuparea definitivă a postului la Municipal. Ieri a avut loc proba dosarului, iar sâmbătă, 15 iulie, oricine poate asista la susținerea publică a proiectului de management.

Singura participantă este Adriana Nica.

Într-un recent interviu pentru life.ro, în care-și argumentează participarea la concurs, iubita fostului primar îl numește pe Sorin Oprescu ”unul dintre modelele mele ca manager” și declară că ar vrea să reușească la Municipal măcar ce a realizat partenerul său de viață încă de acum 20 de ani.

Șeful Comisiei de examinare este Florian Popa.

Instalarea lui Popa în dreapta premierului și menținerea controlului Spitalului Municipal de către cercul de intimi ai lui Sorin Oprescu nu sunt decât câteva dintre mișcările de restaurație din domeniul sănătății.

De altfel, Florian Popa, cel care astăzi îl consiliază pe primul ministru, este același care a numit ”o diversiune periculoasă pentru sănătatea românească” dezvăluirile despre Hexi Pharma și celelalte anchete ale presei despre situația din spitale.

Save

Save